CELEX: 52021DP0119
Language: lt
Date: 1619481600000
Title: 2021 m. balandžio 27 d. Europos Parlamento sprendimas dėl prašymo atšaukti Ioanniso Lagoso (Ioannis Lagos) imunitetą (2020/2219(IMM))

2021 12 15   
            
            
               LT
            
            
               Europos Sąjungos oficialusis leidinys
            
            
               C 506/125
            
         
      P9_TA(2021)0119
      Prašymas atšaukti Ioanniso Lagoso (Ioannis Lagos) imunitetą
      2021 m. balandžio 27 d. Europos Parlamento sprendimas dėl prašymo atšaukti Ioanniso Lagoso (Ioannis Lagos) imunitetą (2020/2219(IMM))
      (2021/C 506/21)
      
         Europos Parlamentas,
      
                  —
               
               
                  atsižvelgdamas į Graikijos Aukščiausiojo Teismo prokuroro 2020 m. spalio 2 d. perduotą prašymą atšaukti Ioanniso Lagoso imunitetą, kuris susijęs su baudžiamaisiais kaltinimais, kuriuos jam galbūt pateiks Atėnų pirmosios instancijos teismo prokuroras (bylos Nr. ABM PB2020/65), kuris buvo paskelbtas 2020 m. spalio 19 d. plenariniame posėdyje,
               
            
                  —
               
               
                  išklausęs Ioanniso Lagoso paaiškinimų, kaip nurodyta Darbo tvarkos taisyklių 9 straipsnio 6 dalyje,
               
            
                  —
               
               
                  atsižvelgdamas į Protokolo Nr. 7 dėl Europos Sąjungos privilegijų ir imunitetų 8 straipsnį bei 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,
               
            
                  —
               
               
                  atsižvelgdamas į Europos Sąjungos Teisingumo Teismo 2008 m. spalio 21 d., 2010 m. kovo 19 d., 2011 m. rugsėjo 6 d., 2013 m. sausio 17 d. ir 2019 m. gruodžio 19 d. sprendimus (1),
               
            
                  —
               
               
                  atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,
               
            
                  —
               
               
                  atsižvelgdamas į Teisės reikalų komiteto pranešimą (A9-0135/2021),
               
            
                  A.
               
               
                  kadangi Graikijos Aukščiausiojo Teismo prokuroras pateikė prašymą atšaukti Parlamento nario Ioanniso Lagoso imunitetą dėl tam tikrų veiksmų, kuriuos jis atliko sakydamas kalbą Europos Parlamente 2020 m. sausio 29 d.;
               
            
                  B.
               
               
                  kadangi Ioannis Lagos buvo apkaltintas tariamu Turkijos nacionalinio simbolio išniekinimu per 2020 m. sausio 29 d. vykusias plenarinio posėdžio diskusijas dėl migracijos padėties prie Graikijos ir Turkijos sienos ir bendro ES atsako į ją;
               
            
                  C.
               
               
                  kadangi nacionalinio simbolio išniekinimas yra nusikalstama veika pagal 1) Įstatymo 927/1979, kuris įgyvendinamas Įstatymu 4285/2014, 1 straipsnio 1 dalį ir 2) Graikijos baudžiamojo kodekso 155 straipsnį kartu su 1, 12, 14, 26, 27, 51, 53, 57 ir 79 straipsniais;
               
            
                  D.
               
               
                  kadangi Parlamento nario imunitetas nėra jo asmeninė privilegija, bet viso Parlamento ir jo narių nepriklausomybės garantija;
               
            
                  E.
               
               
                  kadangi, pirma, Parlamento negalima prilyginti teismui ir, antra, vykdant imuniteto atšaukimo procedūrą Europos Parlamento narys negali būti laikomas kaltinamuoju (2);
               
            
                  F.
               
               
                  kadangi Protokolo Nr. 7 dėl Europos Sąjungos privilegijų ir imunitetų 8 straipsnyje nustatyta, kad Europos Parlamento nariai negali būti apklausiami, sulaikomi ar traukiami atsakomybėn dėl einant pareigas pareikštos nuomonės ar balsavimo;
               
            
                  G.
               
               
                  kadangi Ioannis Lagos minėtus veiksmus atliko per Europos Parlamento plenarinę sesiją, patalpoje, kurioje vyko plenarinis posėdis, ir tuo metu jis vykdė savo, kaip Europos Parlamento nario, pareigas;
               
            
                  H.
               
               
                  kadangi Ioannis Lagos minėtus veiksmus atliko eidamas savo, kaip Europos Parlamento nario, pareigas ir dirbdamas Europos Parlamente;
               
            
               
                  1.
               
               
                  nusprendžia neatšaukti Ioanniso Lagoso imuniteto;
               
            
               
                  2.
               
               
                  paveda Pirmininkui nedelsiant perduoti šį sprendimą ir atsakingo komiteto pranešimą kompetentingai Graikijos Respublikos institucijai ir Ioannisui Lagosui.
               
            
         (1)  2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI:EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23; 2019 m. gruodžio 19 d. Teisingumo Teismo sprendimas Junqueras Vies, C-502/19, ECLI:EU:C:2019:1115.
      
         (2)  2019 m. balandžio 30 d. Bendrojo Teismo sprendimas Briois / Parlamentas, T-214/18, ECLI:EU:T:2019:266.